Engelse letterkunde 'niks om oor te huil' | Netwerk24
Engelse letterkunde 'niks om oor te huil'
Deur Marita Herselman 08 November 2018 21:35
Shakespeare se "Sonnet 18" het in die poësie-afdeling verskyn.
Danielle Brand Foto: Marita Herselman
Arno EngelbrechtFoto: Marita Herselman
Ronsley LentonFoto: Marita Herselman
Lu-Zandré BlaauwFoto: Marita Herselman
Leerlinge wat Donderdag goed voorbereid agter die Engelse (eerste addisionele taal) letterkunde-vraestel ingeskuif het, sou beslis nie in sweet uitgeslaan het nie.
Matrieks oor die land heen moes vrae oor twee, van vier, genres beantwoord. Die keuse was tussen 'n roman, drama, kortverhale en poësie.
"Daar was geen vraag wat ek meen 'n kind in trane sou laat nie," sê Marinda van der Watt wat Engels by die Hoërskool Sentraal in Bloemfontein aanbied.
Sy verwys na die roman- en kortverhaalafdeling wat haar leerlinge beantwoord het.
Van der Watt se leerlinge het vrae oor die voorgeskrewe boek Strange Case of Dr Jekyll and Mr Hyde en uittreksels uit die kortverhale "The new tribe" en "The fur coat" beantwoord.
Sy sê leerlinge wat geleer het, sou nie uitgevang gewees het nie, hoewel daar moeiliker vrae by die roman was.
Adéle Dempers van die Hoër Meisieskool Oranje se leerlinge het ook dié roman en poësie behandel.
Sy sê leerlinge wat hard geleer het, sal presteer en leerlinge wat genoeg geleer het, sal maklik slaag.
Dempers sê daar was "niks vreemds" aan die vrae oor die roman nie. Leerlinge sou by Maya Angelou se gedig "Still I Rise" kon sukkel om die tema perseverance te bespreek, omdat almal nie dié woord ken nie, sê sy.
Shakespeare se "Sonnet 18" was die ander gedig.
Marlene de Vries, Engels-onderwyser aan die Hoërskool Fichardtpark, sê die kortverhaalafdeling was baie billik. Sy meen egter hoewel daar genoeg redelike vrae by die drama-afdeling oor Shakespeare se Macbeth was, kon "swakker leerlinge" gesukkel het.
"Hulle sukkel maar altyd met vrae waar hulle hul eie mening moet gee en waar dit oor temas gaan," sê De Vries.
Leerlinge aan die Hoërskool Sand du Plessis verwag hulle gaan goed in dié vraestel vaar. Hulle het die roman- en poësie-afdeling beantwoord.
Vir Danielle Brand was die vraestel maklik en die vrae goed gestel. Danielle het die tweede uittreksel oor die Strange Case of Dr Jekyll and Mr Hyde verwag, "omdat baie vrae daaruit gevra kan word".
"Dit is die ding van gedigte, hulle kan enigiets uitpik en vir jou vra," sê sy op die vraag of die gedigte getoets is soos sy haar daarvoor voorberei het.